Спортсмен 600-м щIигъу Налшык щызэпеуащ
Къэбэрдей-Балъкъэрым и къалащхьэ Налшык фокIадэм и 16 — 19-хэм щекIуэкIащ Урысейм дзюдомкIэ и чемпионат. «Гладиатор» спорт комплексым и алэрыбгъум къэралпсо зэпеуэм и медалхэм щыщIэбэнащ щIыналъэ 60-м къикIа спортсмен 600-м щIигъу.
Чемпионатым и хьэщIэ лъапIэхэу щытащ Урысейм дзюдомкIэ и командэ къыхэхам и менеджер нэхъыщхьэ Гамбэ Энциорэ къэралым дзюдомкIэ и гуп къыхэхам и тренер нэхъыщхьэ Тау Хьэсэнбийрэ.
Урысейм и чемпионатыр къыщызэIуахым тренерхэм, спортсменхэмрэ абыхэм къадэщIыну кърихьэлIахэмрэ захуигъэзащ КъБР-м и Iэтащхьэ КIуэкIуэ Юрий.
«…Спортыр цIыхубэ зыужьыныгъэм телэжьапхъэщ, къэралхэр, щIыналъэхэр зэкъуигъэувэу, къыдэкIуэтей ныбжьыщIэхэм дэрэжэгъуэрэ плъапIэрэ къариту. Псоми фIы дыдэу дощIэж Рио-де-Жанейрэ Урысейм и дзюдоистхэм ехъулIэныгъэкIэ зыкъызэрыщагъэлъэгъуар. Тщыгъупщакъым Урысей Федерацэм япэ дыщэ медалыр ди Мудрэн Беслъэн къызэрыхуихьари. Ахэр къэралыр зэрыпагэщ, щIэблэщIэм я щапхъэ нэсщ», — къыхигъэщащ КъБР-м и Iэтащхьэм.
Урысейм ДзюдомкIэ и федерацэм и президент Анисимов Василий и цIэкIэ къэпсэлъащ федерацэм и гъэзэщIакIуэ директор Хабиров Валентин.
АдэкIэ КIуэкIуэ Юрийрэ Гамбэ Энциорэ мыхъур хэха трагъэуащ чемпионатым ирихьэлIэу къыдагъэкIа пощт карточкэхэм. Абыхэм я тиражыр куэд хъуркъым икIи, IэщIагъэлIхэм къызэралъытэмкIэ, филателистхэр икъукIэ зыщыгуфIыкIынщ.
Пшыхьыр игъэдэхащ Къэбэрдей-Балъкъэрым и уэрэджыIакIуэхэмрэ къэфакIуэ гупхэмрэ ята концертым.
Чемпионатыр зэрекIуэкIам теухуа тхыгъэ ди газетым тетынущ.
ЖЫЛАСЭ Замир.
